FI Euroopan unionin virallinen lehti C 350/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 350/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”FRANKFURTER GRÜNE SOßE” / ”FRANKFURTER GRIE SOß”

EY-nro: DE-PGI-0005-0884-13.7.2011

SMM ( X ) SAN ( )

1. Nimi

”Frankfurter Grüne Soße” / ”Frankfurter Grie Soß”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

Frankfurter Grüne Soße / Frankfurter Grie Soß on tuoreyrttisekoitus, joka koostuu seuraavien seitsemän yrtin tuoreista lehdistä, lehtiruodeista ja kärkikasvupisteistä: Borago officinalis (purasruoho), Anthriscus cerefolium var. Sativus (kirveli), Lepidium sativum (vihanneskrassi), Petroselinum crispum (persilja), Sanguisorba minor (pikkuluppio), Rumex acetosa (suolaheinä) ja Allium schoenoprasum (ruohosipuli).

Kyseessä on luonnollinen tuote, jonka yksittäisten ainesosien koko, pinta, rakenne ja väri voivat vuodenajan, valon voimakkuuden, lämpötilan ja muiden luonnollisten säätekijöiden mukaan vaihdella.

Frankfurter Grüne Soße / Frankfurter Grie Soß -tuoreyrttisekoitus saa sisältää ainoastaan tuoreita lehtiä, lehtiruoteja ja kärkikasvupisteitä.

Sekoituksen tärkeimpien ainesosien persiljan (Petroselinum crispum), purasruohon (Borago officinalis), suolaheinän (Rumex acetosa) ja kirvelin (Anthriscus cerefolium var. sativus) osuus ainesosien kokonaispainosta on noin 75 prosenttia ja ruohosipulin (Allium schoenoprasum), pikkuluppion (Sanguisorba minor) ja vihanneskrassin (Lepidium sativum) yhteenlaskettu osuus kokonaispainosta on noin 25 prosenttia. Vuodenajasta ja yksittäisten lajien luonnonolojen mukaan muuttuvista biologisista ominaisuuksista riippuen sekoituksen sisältämien eri yrttien määrällinen keskinäinen osuus kokonaispainosta vaihtelee. Yhdenkään yrttilajin osuus sekoituksen kokonaismäärästä ei saa ylittää 30:tä prosenttia. Lisäksi persiljan, purasruohon, suolaheinän ja kirvelin paino-osuuksien yksittäisinä yrtteinä on aina oltava vähintään 8 prosenttia ja tiettyinä vuodenaikoina erityisen voimakkaan makuisten ruohosipulin, pikkuluppion ja vihanneskrassin osuuksien on aina oltava vähintään 3 prosenttia yrttisekoituksesta.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Frankfurter Grüne Soße / Frankfurter Grie Soß -tuoreyrttisekoitukseen käytettävien seitsemän yrttilaadun tuotannon puutarhaviljelyssä (avomaalla ja kasvihuoneissa) sekä tuoreiden lehtien, lehtiruotien ja kärkikasvupisteiden keräämisen on tapahduttava yksilöidyllä maantieteellisellä alueella. Persilja voi tilapäisesti (esimerkiksi saatavuudessa maantieteellisellä alueella ilmenevien sääolosuhteista johtuvista satovahingoista aiheutuvien poikkeuksellisten ja ohimenevien kausivaihteluiden aikana) olla peräisin myös puutarhaviljelystä yksilöidyn maantieteellisen alueen ulkopuolella. Tällöin on varmistettava, että se voidaan niputtaa tuoreena maantieteellisellä alueella viimeistään 36 tunnin kuluttua sadonkorjuusta.

Persiljan lisääminen sekoitukseen 36 tunnin kuluttua sadonkorjuusta on mahdollista ainoastaan maantieteellisen alueen erittäin hyvin kehittyneen teknisen infrastruktuurin (kansainvälinen lentokenttä ja katkeamaton kylmäketju) sekä kyseisen yrtin erityisominaisuuksien vuoksi. Maantieteellisen alueen ulkopuolella tapahtuneesta puutarhaviljelystä tulevien muiden yrttien käyttö ei ole sallittua, vaan kaikkien kuuden muun yrttilajin on oltava peräisin maantieteelliseltä alueelta.

Frankfurter Grüne Soße / Frankfurter Grie Soß -tuoreyrttisekoitukseen käytettävät seitsemän yrttiä kootaan ja sidotaan nipuiksi yksilöidyllä maantieteellisellä alueella yksinomaan käsin.

3.6 Viipalointia, raastamista, pakkaamista jne. koskevat erityiset säännöt

Frankfurter Grüne Soße / Frankfurter Grie Soß -tuoreyrttisekoitukseen käytettävien yksittäisten yrttilajien lehdet ja lehtiruodit asetellaan erittäin hellävaraisesti päällekkäin ja limittäin samansuuntaisina kerroksina, rullataan yhteen sidotuiksi nipuiksi ja kääritään sisäpuolelta vettähylkivään mattapintaiseen erikoispaperiin; tämä tehdään perinteisesti käsityönä. Nippujen kokoaminen edellyttää sekoituksen kulloisenkin lajikoostumuksen suhteiden tarkkaa noudattamista.

Frankfurter Grüne Soße / Frankfurter Grie Soß -tuoreyrttisekoitukseen käytettävien yrttien automatisoitu tai mekaaninen latominen päällekkäin ja sitominen nipuiksi pakkauskoneita tai vastaavia laitteita käyttäen ei ole sallittua, koska se vaikuttaisi haitallisesti yrttien laatuun. Ainoastaan erityisen hellävarainen, käsiteollisuuteen verrattavissa oleva käsin tapahtuva eri yrttien leikkaamattomien lehtien, lehtiruotien ja kärkikasvupisteiden latominen päällekkäin takaa eri tuoreyrttien erityisaromin säilymisen siihen asti, kun ne lisätään ruokaan, ja ruuan sisältämien pilkottujen lehtien ainutlaatuisen tyypillisen maun sekä tuoreiden ainesosien muodostaman erityisen rakenteen kehittymisen.

Frankfurter Grüne Soße / Frankfurter Grie Soß -tuoreyrttisekoituksen perinteinen tarjontamuoto on vähintään 250 gramman painoinen kokonaisista tuoreista yrteistä sidottu nippu; tällainen 250 gramman painoinen sidottu nippu on perinteinen tarjontamuoto loppukuluttajille Frankfurtin alueella. Sen ohella on olemassa suurkuluttajille suunnattuja tarjontamuotoja, esimerkiksi 1:n tai 5 kilogramman painoiset sidotut niput.

3.7 Merkintöjä koskevat erityiset säännöt

Edellä 3.6 kohdassa mainittuun erikoispaperiin käärityissä nipuissa on oltava ulkopinnalle painettu pakollinen vihreä maininta ”Frankfurter Grüne Soße” tai ”Frankfurter Grie Soß” sekä seitsemän yrtin luettelo. Näiden merkintöjen alle on lisäksi painettava selkeästi luettava teksti ”frische Kräuterkomposition zur Zugbereitung der Grünen Soße” (tuoreyrttisekoitus Grüne Soßen valmistusta varten).

4. Maantieteellisen alueen tarkka rajaus

Maantieteellisen alueen muodostavat Frankfurt am Mainin kaupunki sekä seuraavat siihen välittömästi rajoittuvat kaupungit ja kunnat: Oberursel, Bad Homburg, Karben, Bad Vilbel, Niederdorfelden, Maintal, Offenbach am Main, Neu-Isenburg, Mörfelden-Walldorf, Rüsselsheim, Raunheim, Kelsterbach, Hattersheim, Kriftel, Hofheim, Kelkheim, Liederbach, Sulzbach, Schwalbach, Eschborn ja Steinbach.

5. Yhteys maantieteelliseen alueeseen

5.1 Maantieteellisen alueen erityisyys

Pienimuotoisella puutarhaviljelyllä, joka on poliittisista syistä rajoittunut kaupunkia ympäröivään alueeseen, on Frankfurtissa hyvin pitkät perinteet. Jo vuodelta 1215 peräisin olevien ensimmäisten lähteiden mukaan suuremmat maatalousyritykset ovat joutuneet vuosisatojen kuluessa väistymään yhä useammin kaupunkia ympäröiville alueille. Paikallisen perintöoikeuden mukaan maat jaettiin lisäksi yhä pienempiin lohkoihin. Näillä toisinaan hyvinkin pienillä lohkoilla kehittyi vuosisatojen aikana eri yrttilajeihin ja -lajikkeisiin (kuten pikkuluppio), joita ei juurikaan viljellä Frankfurtin alueen ulkopuolella, erikoistunut yrttienkasvatus.

Etenkin Frankfurtin perinteisesti varsin huomattavan juutalaisyhteisön erityiset ruokailutottumukset lisäsivät 1800-luvun loppupuolelta lähtien tuoreiden yrttien kulutusta ja siten myös viljelyä.

Toinen erityistekijä on Frankfurtin yrtinkasvattajien osaaminen, sillä vain he osaavat yhdistellä tasapainoiseksi kokonaisuudeksi yrttisekoituksen (yhteen sidotun yrttinipun) eri ainesosien toisistaan poikkeavat ominaisuudet siten, että kuluttajalle syntyy harmoninen makuelämys. Tässä suhteessa perinteisen tuotteen laadun kannalta olennaisia tekijöitä ovat erityisesti vuodenaikojen vaihtelusta, erilaisista viljelytilanteista ja avomaalla tai kasvihuoneissa viljeltyjen yrttien saatavuudesta sekä eri yrttien värin, maun ja aromien vaihtelusta johtuvat vaikutukset (tuotteen koostumukseen).

5.2 Tuotteen erityisyys

Frankfurter Grüne Soße / Frankfurter Grie Soß on maantieteellisen alueen kuluttajien tuntema ja rakastama tuoreista yrteistä valmistettu erikoistuote, jota käytetään perusainesosana hyvin monenlaisissa ruokalajeissa ja joka on siksi laajalti arvostettu.

1920–1950-luvuilla tapahtuneen kehityksen tuloksena nimitys ”Frankfurter Grüne Soße” / ”Frankfurter Grie Soß” vakiintui pysyvästi tarkoittamaan nimenomaan tuoreiden yrttien sekoitusta vastakohtana nimitykselle ”Grüne Soße”, jolla tarkoitetaan valmista ruokalajia. Tämä johtui erityisesti siitä, että silloin alettiin ensi kertaa käyttää järjestelmällisesti yrttinippujen päällysmerkinnöissä nimitystä ”Frankfurter Grüne Soße / Frankfurter Grie Soß”.

Sen jälkeen kun näiden yrttinippujen kaupan pitäminen yleistyi Frankfurtin lähiympäristössä, tästä monissa eri ruokalajeissa käytetystä tuoreyrttien sekoituksesta alettiin yhä enemmän käyttää nimitystä ”Frankfurter Grüne Soße / Frankfurter Grie Soß” sen erottamiseksi toisesta markkinoille tulleesta mutta eri yrteistä kootusta sekoituksesta ”Kasseler Grüne Soße”. Useampien sukupolvien aikana Frankfurter Grüne Soße / Frankfurter Grie Soß on monin tavoin vakiinnuttanut asemansa paikallista identiteettiä lujittavana tekijänä maantieteellisen alueen yhteiskunnassa ja kulttuurissa. Eri yrttilajien viljelyyn ja keräämiseen liittyvä kasvattajien erityisosaaminen ja siihen perustuva taitotieto rakentaa seitsemästä eri yrtistä erityisen tasapainoinen makukokonaisuus kehittyivät sukupolvesta toiseen useammassa viljelijäperheessä, ja niistä kertovat monet näyttelyt, muistomerkit (Grüne Soße-Denkmal) ja museot (Oberräder Gärtnermuseum) sekä tuotteelle omistettu Grüne Soße Festival -kulttuuritapahtuma.

Jo useiden sukupolvien ajan suuri osa Frankfurtin asukkaista kokee paikallisen Frankfurter Grüne Soße / Frankfurter Grie Soß -tuoreyrttisekoituksen merkittäväksi osaksi omaa kulttuuri-identiteettiään. Tämä ilmenee esimerkiksi siinä, että tästä maantieteellisellä alueella käsin tuoreista yrteistä valmistetusta lähituotteesta kerrotaan myönteiseen sävyyn lukuisissa lehtiartikkeleissa, televisiossa ja internetissä vahvana osana alueen paikallisidentiteettiä. Esimerkkejä sen merkityksestä löytyy muun muassa Horst Nopensin romaanista Die abenteuerliche Reise der sieben Kräuter, Frankfurtin kansankorkeakoulun julkaisusta Des war die Zeit, television valtiollisen aluekanavan HR monista reportaaseista sekä eri taiteilijoiden, kulttuurintuottajien ja Frankfurtin kaupungin monista julkaisuista, joiden aiheena on Sieben Kräuter müssen es sein – Die Frankfurter Grüne Soße.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Sen lisäksi, että maantieteellisellä alueella on jo useiden sukupolvien ajan harjoitettu pienimuotoista yrttien kasvatusta, se on myös Frankfurter Grüne Soße / Frankfurter Grie Soß -tuoreyrttisekoituksen tärkein markkina- ja käyttöalue. Pitkään jatkunut yrttien kasvattajien ja yksityishenkilöistä ja ravintola-alan toimijoista koostuvan kuluttajakunnan välinen vuorovaikutus on luonut selvän kuvan Frankfurter Grüne Soße / Frankfurter Grie Soß -tuoreyrttisekoituksen ominaisuuksista. Tämä asiantuntemus on kehittynyt ja säilynyt näihin päiviin saakka yksinomaan Frankfurtin alueen yrttien kasvattajien keskuudessa, eikä vastaavaa tunneta missään muualla.

Käsittelytoimenpiteisiin sadonkorjuun ja yrttinippujen kokoamisen yhteydessä liittyvän erityisosaamisen ja taitotiedon sekä erityisesti maantieteellisistä olosuhteista (ks. 5.1 kohta) johtuvan yrttien ominaisaromiin, -väriin ja -makuun liittyvän asiantuntemuksen ja taidon sitoa yhteen eri yrtit tasapainoiseksi kokonaisuudeksi (ks. 3.5 kohta) tuloksena on se, että tämän tuoreyrttisekoituksen paikallista tuotantoa maantieteellisellä alueella pidetään kulttuuriperintönä, joka siirtyy myös tuleville sukupolville. Siten Frankfurter Grüne Soße / Frankfurter Grie Soß on tuoreyrttisekoituksena arvokas osa kulttuuria, jota on suojeltava.

Frankfurter Grüne Soße / Frankfurter Grie Soß -tuoreyrttisekoitukseen käytettävien yrttien viljelyn maantieteelliseen sijaintiin ja paikalliseen kysyntään perustuva pitkä perinne Frankfurtin alueella on myös läheisessä yhteydessä ruokalajiin, joka alueen ruokakulttuurissa tunnetaan nimellä ”Grüne Soße”.

Tämän tuoreyrttisekoituksen olennaisin erityispiirre on se, että edelleenkin kaikilla kotitalouksilla – tai vähintäänkin kaikilla hyvän ruoan harrastajilla – on oma tapansa jalostaa se Grüne Soße -ateriaksi.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

https://register.dpma.de/DPMAregister/geo/detail.pdfdownload/41038

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Ks. alaviite 2.